Vender hjem til en ødelagt by
– Det er ingenting igjen. Det sier den 38 år gamle firebarnsmoren Maha Thaer til kanalen Al Jazeera.  Hun er en av flere tusen palestinere som har vendt tilbake til storbyen Khan Younis etter at Israel denne helgen annonserte at de trakk de fleste soldatene sine ut av Sør-Gaza.  Hjemme er imidlertid ingenting som før.  Nyhetsbyrået AP beskriver hele gater jevnet med jorden, med hus som er borte eller der bare inngangsdøren står igjen. Andre steder bygninger gjennomhullet av kuler.  – Vi har ikke noen by lenger. Bare ruiner, sier Thaer til Al Jazeera.  – Jeg klarte ikke å slutte å gråte mens jeg gikk gjennom gatene. Alle gatene har blitt utsatt for bulldosere. Og lukten ... Jeg så at folk gravde frem døde kropper.  Sykehus: Har fått inn 46 døde Det europeiske sykehuset i Gaza skriver på sin Telegram-kanal at de har mottatt 46 døde siden mandag morgen, melder CNN.  – De fleste kom fra områder øst i Khan Younis. Likene er nedbrutt og ble funnet under ruinene etter ødelagte bygninger, skriver sykehuset.  Kahn Younis var det økonomiske sentrumet sør i Gaza, og pleide å være hjemmet til rundt 400.000 mennesker.  Det israelske militæret IDF sendte sine styrker til byen i desember, som del av deres svar på angrepet til Hamas inne i Israel 7. oktober.  Israel har omtalt byen som en høyborg for Hamas. De har blant annet vist til et nettverk av tunneler under byen som de sier er brukt til å frakte våpen, skriver AP.  Nå trekker de alle sine styrker bortsett fra én brigade ut av det sørlige Gaza. De oppgir at grunnen er at de skal omgruppere før den varslede invasjonen av Rafah helt sør i Gaza. Der oppholder det seg rundt 1,4 millioner palestinere, skriver AP.  – Kjente ikke igjen stedet Ifølge Guardian har mange av innbyggerne gått til fots til Khan Younis fra Rafah, der store deler av Gazas befolkning har oppholdt seg de siste månedene.  Avisen skriver at flere innbyggere sliter med å finne hjemmene sine i en by som er lagt i ruiner. Rundt 55 prosent av byggene skal være ødelagt eller jevnet med jorden, skriver AP.  – Jeg kjente ikke igjen stedet, sier en ikke-navngitt hjelpearbeider på telefon til Washington Post. Han forteller at huset hans har forsvunnet, og at gatene er borte.  Flere medier har intervjuet folk med lignende historier. – Jeg klarte ikke finne hjemmet mitt på grunn av all ødeleggelsen. Hvor er stedet mitt, hvor er hjemmet mitt? sier Magdy Abu Sahrour til AP.  – Det er ingenting igjen. Jeg klarer ikke å se på det. Jeg kommer til å lete i ruinene til jeg finner klær å ha på meg. Jeg kommer til å dra tilbake og bo ved siden av ruinene, selv om det er i et telt, sier 29 år gamle Muhammad Abu Diab til nyhetsbyrået AFP.  Til sammen er minst 33.207 innbyggere i Gaza drept i løpet av de siste seks månedene, ifølge helsemyndighetene på Gazastripen, som kontrolleres av Hamas.  I helgen har det vært samtaler om en mulig våpenhvile mellom Israel og Hamas. der også Qatar og USA har deltatt. Mandag kveld meldte nyhetsbyrået Reuters at Hamas skal ha avvist det siste forslaget om våpenhvile. 
Tusenvis av palestinere har begynt å vende tilbake til Khan Younis i Gaza, etter at Israel kunngjorde tilbaketrekking av styrkene sine fra Sør-Gaza.  Flere medier har snakket med innbyggere som beskriver store ødeleggelser i byen. Det europeiske sykehuset i Gaza sier at de har fått inn 46 døde personer som er funnet under bygningsruiner.  Israels statsminister Benjamin Netanyahu har samtidig varslet at han har satt en dato for invasjonen av Rafah der over 1,4 millioner palestinere oppholder seg. 